Helsingin käräjäoikeus antoi perjantaina tuomion niin sanotuista me too -käräjistä. Naiset tuomittiin sakkoihin.

Neljä naista tuomittiin kunnianloukkauksesta. He olivat kirjoittaneet Tomi Metsäkedosta törkeitä väitteitä. Inka Soveri

Videolla Tomi Metsäketo käräjillä.

Laulaja-näyttelijä Tomi Metsäketo joutui viime syksynä myrskyn silmään, kun hän sai potkut somekeskustelujen perusteella.

Ensin potkut tulivat Tähdet tähdet -ohjelmasta, myöhemmin Mamma Mia -produktiosta. Metsäkedon potkujen syyksi tuolloin kerrottiin somekeskustelut. Hänen omassa käytöksessään kyseisissä produktioissa ei ollut mitään huomauttamista.

Edelleenkään Metsäketoa kohtaan ei ole tehty yhtään rikosilmoitusta.

Pian Metsäketo sai tietää salaisesta CIA Naisten olohuone -nimisestä Facebookin keskusteluryhmästä, jonka yhtenä aiheena oli Metsäkedon käyttäytyminen naisia kohtaan.

Tämän jälkeen yleinen syyttäjä kiinnostui tapauksesta, ja syyskuun 21. päivänä tapausta käsiteltiin Helsingin käräjäoikeudessa. Tuolloin syytetyn penkillä istui neljä naista, joiden epäiltiin syyllistyneen törkeän kunnianloukkauksen tunnistemerkistön täyttävään somekirjoitteluun.

Somekirjoittelussa Metsäketoa syytettiin raskaista seksuaalirikoksista, jotka ovat olleet täysin perättömiä. Kukaan nyt tuomituista naisista ei ollut tavannut Metsäketoa koskaan henkilökohtaisesti.

Käräjäoikeus on antanut tuomion. Sen mukaan naisille tuli rikostuomio kunnianloukkauksesta ja heidät kukin tuomittiin 25 päiväsakkoon. Sakkoja heille tuli tulotasosta riippuen 150 euron ja 675 euron väliltä.

Yhteisvastuullisesti naiset joutuvat maksamaan Metsäkedolle oikeudenkäyntikorvauksia 7 415 euroa. Lisäksi jokaista naisista vaadittiin maksamaan 80 euron suuruisen rikosuhrimaksun. Tuomiossa kuitenkin todettiin, ettei rikosuhrimaksua makseta, sillä vastaajat tuomittiin lievemmästä rikoksesta kuin mistä heitä syytettiin.

Alun perin syyttäjä syytti naisia törkeästä kunnianloukkauksesta, mutta tuomio tuli kunnianloukkauksesta.

Tuomio ei vielä ole lainvoimainen.

Ensimmäiset me too -käräjät

Tomi Metsäkedon oikeudenkäynti oli Suomen ensimmäinen niin sanottu me too -oikeudenkäynti. Samaan aikaan, kun Metsäkedon nettikeskustelut velloivat kuumimmillaan, maailmalla käsiteltiin julkkismiesten seksuaalisia ahdisteluja. Jotkut tapauksista ovat poikineet oikeusprosesseja.

Suomessa tosin nähtiin erilainen asetelma, sillä me too -oikeudenkäynnissä uhrina oli syytösten kohteeksi joutunut mies.

Tarkennus: Uutisesta lähti uutisilmoitus, jossa virheellisesti luki, että tuomio olisi tullut törkeästä kunnianloukkauksesta. Oikea tuomio on kunnianloukkaus. Samalla tarkennettiin uutisointia rikosuhrimaksun suhteen. Toimitus pahoittelee virhettä.